stanford-oval/wikipedia huggingface dataset:
אנמיה מגלובלסטית

| --- | --- |

משטח דם ובו נויטרופילים מרובי מקטעים, אופייניים לאנמיה מגלובלסטית
 תחום:  המטולוגיה 
 גורם:  מחסור בוויטמין B12, orotic aciduria, חוסר חומצה פולית, congenital dyserythropoietic anemia 
 טיפול:  חומצה פולית 
 קישורים ומאגרי מידע
 eMedicine:  article/204066 
 DiseasesDB:  29507
 MeSH:  D000749
 סיווגים
 ICD-10:  D51.1, D52.0, D53.1
 
אנמיה מגלובלסטית (Megaloblastic anemia) היא סוג של אנמיה מקרוציטית. באנמיה מגלובלסטית מתבצעת סינתזה בלתי תקינה של DNA. התא אינו מייצר DNA מהר מספיק ואינו מתחלק. על כן, באנמיה זאת, תאי הדם האדומים הם גדולים מהרגיל. באנמיה זו, מושפעים בעיקר התאים שמתרבים הרבה.
אצל מבוגר הפגיעה בראש ובראשונה היא בתאי מח עצם וכן בתאי האפיתל של מערכת העיכול. הביטוי העיקרי הוא אנמיה המאופיינת בתאי דם אדומים גדולים מהרגיל, וכן פגיעות במערכת העיכול.
אצל העובר מתרבים תאים רבים בגוף, ועל כן עלולים להיווצר פגמים מולדים בשכיחות גבוהה, ושיעור גבוה של הפלות טבעיות.
אנמיה מגלובלסטית נוצרת עקב חוסר ויטמין B12, עקב חוסר חומצה פולית ועקב סיבות נוספות.
סיבות לאנמיה מגלובלסטית

| 0 | 1 | 2 |
| --- | --- | --- |
| 1. חוסר ויטמין B12 | א. תזונה חסרת ויטמין B12 |  תזונה דלה בוויטמין B12 או חוסר נטילתו כתוסף תזונה.   במצבים של חוסר תזונה קיצוני כגון במצבי רעב או באנורקסיה נרבוזה.   תינוקות יונקים לאימהות חסרות ויטמין B12.  |
| 1. חוסר ויטמין B12 | ב. תת-ספיגה של ויטמין B12 במעי |  חוסר פקטור פנימי בקיבה (חומר הנחוץ לספיגה של ויטמין B12 במעי הדק). סיבות לחוסר של פקטור פנימי: אנמיה ממארת היא מחלה אוטואימונית שפוגעת בתאי הדופן בקיבה Parietal cells, או בפקטור הפנימי, או בשניהם גם יחד. זו הסיבה השכיחה ביותר לחוסר של ויטמין B12 ולאנמיה מגלובלסטית.  לאחר כריתת קיבה מלאה / חלקית, לרבות ניתוחי קיבה לטיפול בהשמנת יתר.  דלקת קיבה ניוונית Atrophic Gastritis.  חוסר מולד של פקטור פנימי (נדיר).  מחלות שונות של המעי הדק: כרסת (מחלת צליאק).  כרסת טרופית Tropical sprue.  דלקות, גידולים, ניתוחים ומחלות שונות של המעי הדק.  תת ספיגה של ויטמין B12 בלבד (תסמונת אימרסלאנד - נדיר).  מיץ קיבה בלתי חומצי עקב תרופות נגד כיב פפטי, או עקב ניתוחים או מחלות בקיבה. הסיבה: פגיעה במנגנון ניתוק הקשר בין ויטמין B12 לבין חלבונים במזון.  אי ספיקה אקסוקרינית של הלבלב (‎Exocrine Pancreatic Insufficiency‏) - חוסר בהפרשת אנזימי עיכול עקב מחלות שונות הפוגעות בלבלב.  תחרות על ויטמין B12 במעי הדק מול חיידקים במצב של תסמונת לולאה סגורה (חסימה או האטה בהתרוקנות המעי) או מול תולעים טפילות.  תרופות מסוימות. |
| 1. חוסר ויטמין B12 | ג. מצבים אחרים |  אלכוהוליזם - גורם להפרשת יתר של ויטמין B12 בשתן.  תחמוצת החנקן ("גז הצחוק", משמש להרדמה, וכסם בלתי חוקי) - גורם לחמצון יון הקובלט ואז מתילקובלמין הופך לבלתי פעיל. תופעה זו קיימת אצל חולים שעברו הרדמה, אבל גם אצל רופאים מרדימים ורופאי שיניים שנחשפים בעבודתם לתחמוצת החנקן.  חוסר של טרנסקובלמין 2 (משמש לספיגת ויטמין B12 במעי הדק) - נדיר.  מספר פגמים גנטיים נדירים, המונעים היווצרות של מתילקובלמין או של אדנוסילקובלמין - שתי הצורות הפעילות של ויטמין B12. |
| 2. חוסר חומצה פולית | א. תזונה חסרת חומצה פולית |  דיאטה בלתי מאוזנת תזונה עם מעט חומצה פולית שכיחה בקרב אלכוהוליסטים, תינוקות ובני נוער.  במצבים של חוסר תזונה קיצוני כגון במצבי רעב או באנורקסיה נרבוזה.   תינוקות יונקים לאימהות חסרות חומצה פולית.  |
| 2. חוסר חומצה פולית | ב. צריכה מוגברת של חומצה פולית |  נשים בהריון או בהנקה.  תקופות גדילה אצל תינוקות וילדים.  מחלות סרטניות.  מצבים של יצור דם מוגבר, כגון עקב המוליזה מתמשכת.  מחלות מתמשכות של נשירת עור.  מחלות כליה, ובעיר בהמו-דיאליזה.  מחלות כבד |
| 2. חוסר חומצה פולית | ג. תת-ספיגה של חומצה פולית |  כרסת (מחלת צליאק).  כרסת טרופית Tropical sprue.  אלכוהול ותרופות שונות, בהן פניטואין (נגד אפילפסיה) וברביטוראטים (תרופות שינה). |
| 2. חוסר חומצה פולית | ד. פגמים במטבוליזם של חומצה פולית |  פגמים גנטיים כגון חוסר MTHFR.  אלכוהול.  תרופות שונות המעכבות את המטבוליזם של חומצה פולית, בהן מתוטרקסט (לטיפול בסרטן ובמחלות אוטואימיוניות). |
| 3. סיבות אחרות | א. תרופות הפוגעות במטבוליזם של DNA |  תרופות שונות, רובן נגד סרטן. |
| 3. סיבות אחרות | ב. שונות |  מחלות מטבוליות נדירות.  מחלות המטולוגיות נדירות. |
תופעות קליניות

הביטוי הקליני הבולט ביותר הוא אנמיה, וכמו בכל אנמיה, הסימנים הם חולשה כללית, סחרחורות, לעיתים קוצר נשימה, פעמת, ובמקרים קיצוניים - אף אי ספיקת לב.
תופעות קליניות נוספות:
נטייה לקרישתיות-יתר (טרומבופיליה Thrombophilia) של הדם ושכיחות גבוהה של מחלות לב וכלי דם, בהן: מחלת לב כלילית (תעוקת לב, אוטם בשריר הלב), שבץ מוחי ופגיעה בכלי דם הקפיים.
שכיחות גבוהה להיווצרות פגמים מולדים אצל הילוד, בהם פגמים בתעלה העצבית, שגורמים לעיוותים בעמוד השדרה (ספינה ביפידה), בגולגולת ובמוח (אנאנצפלוס), ושיעור גבוה של הפלות טבעיות.
תופעות במערכת העיכול: תת-ספיגה במעי הדק, שלשולים, כאבים בלשון, אובדן תיאבון.
לילדים ולתינוקות - עיכוב בגדילה ובהתפתחות.
תופעות קליניות > אנמיה מגלובלסטית חריפה

אנמיה מגלובלסטית חריפה היא מצב של התפתחות אנמיה מגלובלסטית בטווח זמן של ימים, עקב חשיפה לתחמוצת החנקן ("גז הצחוק") או לתרופות המעכבות מטבוליזם של פולאטים, או אצל חולים הנמצאים בטיפול נמרץ, דיאליזה ועוד.
בספירת דם עדיין לא רואים אנמיה, אבל ניתן להבחין בהתמעטות תאי הדם הלבנים וטסיות הדם. במח העצם מופיעים שינויים אופייניים לאנמיה מגלובלסטית.
אבחון

בדיקות המטולוגיות:
תאי דם אדומים גדולים מהרגיל, כפי שמופיעים באנמיה מגלובלסטית - תמונה 1. נפח ממוצע של תא דם אדום (MCV בספירת דם) באופן תקין הוא 80 - 96 פמטוליטר. מעל 100 פמטוליטר ניתן לחשוד באנמיה מגלובלסטית - אבל קיימות סיבות נוספות למצב זה. מעל 110 פמטוליטר הסבירות גבוהה לאנמיה מגלובלסטית, והנפח יכול להגיע אפילו עד 150 פמטוליטר.
במשטח דם מוצאים אניסוציטוזיס (רב גוניות רבה בגודל), פויקילוציטוזיס (צורות לא תקינות), מקרואובלוציטים (תאים גדולים בצורה סגלגלה, להבדיל מתאים תקינים, שצורתם כצורת דיסק קעור - תמונה 2).
בתאי הדם הלבנים ניתן להבחין בחלוקת יתר של הגרעין. אם גרעין התא מכיל לפחות 6 אונות - יש לחשוד באנמיה מגלובלסטית. בתמונה 1 ניתן להבחין בתא דם לבן עם אונות רבות בגרעין התא.
תמונה 1 - משטח דם אופייני לאנמיה מגלובלסטית
תאי הדם האדומים האופייניים - גדולים מהרגיל וצורתם סגלגלה.
בתאי הדם הלבנים (כמו זה שבמרכז החלק העליון של התמונה) ניתן להבחין בחלוקת יתר של הגרעין. תמונה 2 - להשוואה: משטח דם תקין.
תאי הדם האדומים בגודל רגיל, וצורתם כצורת דיסק קעור.
בדיקת מח עצם לא נהוג לעשות באנמיה מגלובלסטית, אלא אם כן יש חשד למחלה אחרת. בבדיקת מח עצם ניתן למצוא ריבוי תאים, והגדלה של התאים שמהם נוצרים תאי הדם האדומים.
במצב של אנמיה מגלובלסטית חריפה בספירת דם, עדיין לא רואים אנמיה, אבל ניתן להבחין בהתמעטות תאי הדם הלבנים וטסיות הדם. במח העצם מופיעים שינויים אופייניים לאנמיה מגלובלסטית.
בדיקות ביוכימיות:
רמה נמוכה של ויטמין B12 או של חומצה פולית או של שני הוויטמינים - בהתאם לסיבת המחלה.
רמות גבוהות של הומוציסטאין ושל חומצה מתילמלונית בפלזמה - אופייניות לאנמיה מגלובלסטית.
מבחן שילינג - בדיקה שמטרתה לבדוק האם חוסר של ויטמין B12 נגרם עקב בעיות בספיגה במערכת העיכול, ואם כן - האם הסיבה היא חוסר של פקטור פנימי (כפי שקורה באנמיה ממארת), או לא.
טיפול

טיפול בגורמים הראשוניים לחוסר בוויטמין - רלוונטי רק בחלק קטן מהמקרים, כגון: אנטיביוטיקה נגד חיידקים המתחרים על ויטמין B12 במעי הדק, מניעת תחמוצת החנקן ("גז הצחוק") וכדומה.
מתן הוויטמין החסר, ובמקרים רבים צריך לתת את שניהם: ויטמין B12 - במינון גבוה בזריקות לשריר, ולאחר מכן תת-לשוני. חומצה פולית בבליעה.
מתן חומצה פולית במקרים של חוסר בוויטמין B12, יכול להקל על האנמיה המגלובלסטית, אבל נדרשת זהירות רבה, כי חומצה פולית אינה מקילה כלל על התופעות הנוירולוגיות והפסיכיאטריות העלולות ללוות חוסר בוויטמין B12.
לקריאה נוספת

ויטמין B12
חומצה פולית
אנמיה ממארת
Megaloblastic Anemia - University of Virginia / Health System / Pathology
Investigation & Management of Vitamin B12 and Folate Deficiency - Guidelines and Protocols Advisory Committee
הערות שוליים

↑  למרות השם - אנמיה ממארת איננה מחלה ממארת.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
סלט תפוחי אדמה

| --- | --- |

 
 מאכלים
 סוג:  סלט
 מטבח:  המטבח האוסטרי, המטבח הגרמני, המטבח הצ'כי 
 מוצא:  המטבח הגרמני
 אופן הגשה:  קר, בטמפרטורת חדר, לעיתים חם
 מרכיבים עיקריים:  תפוח אדמה, בצל הגינה 
 
סלט תפוחי אדמה היא מנת סלט, העשויה מתפוחי אדמה מבושלים, בדרך כלל מכילה רוטב ומגוון מרכיבים נוספים כגון, ביצים מבושלות וירקות טריים.
בארצות הברית, זו נחשבת בדרך כלל כתוספת המלווה את המנה העיקרית (אנ').
היסטוריה וגרסאות

מקובל לחשוב שמקורו של סלט תפוחי אדמה בגרמניה, ומשם התפשט ברחבי אירופה, ארצות הברית ומאוחר יותר אסיה. סלט תפוחי אדמה אמריקאי מקורו ככל הנראה במתכונים, שהובאו לארצות הברית דרך מהגרים גרמנים ואירופים במהלך המאה ה-19.
סלט תפוחי אדמה בסגנון אמריקאי מוגש קר או בטמפרטורת החדר. המרכיבים כוללים לרוב מיונז או תחליף דומה (כגון יוגורט או שמנת חמוצה), עשבי תיבול וירקות חיים (כגון בצל וסלרי). סלט תפוחי אדמה בסגנון דרום גרמני מוגש חם או בטמפרטורת החדר והוא עשוי עם וינגרט (ולא רוטב קרמי על בסיס מיונז) וכולל בדרך כלל בייקון. סלט תפוחי אדמה צפון גרמני מוגש קר או בטמפרטורת החדר. הוא עשוי בדרך כלל עם מיונז, ביצה קשה וחמוצים מתוקים או חמוצים. סלט תפוחי האדמה בסגנון אמריקאי מקורו כנראה בגרסה זו. סלט תפוחי אדמה בסגנון אסייתי דומה לסלט תפוחי אדמה בסגנון אמריקאי, אך יש לו טעם מתוק והוא עשיר יותר בביצה.
סלט תפוחי אדמה אמריקאי

המתכונים הידועים המוקדמים ביותר של סלט תפוחי אדמה אמריקאיים מתוארכים לאמצע המאה ה-19 או אמצע המאה ה-18 ומושרשים במטבח הגרמני, שהובא לארצות הברית על ידי מתיישבים אירופאים. גרסה מוקדמת של סלט תפוחי אדמה אמריקאי הייתה עשויה מתפוחי אדמה מבושלים שהיו בדרך כלל מתובלים בשמן, חומץ ועשבי תיבול.
סלט תפוחי אדמה יפני

גרסה של סלט תפוחי אדמה הנפוצה ביפן ידועה בשם פוטסרה (או פוטסלה), שם שהוא הלחם בסיסים של השם באנגלית (Potato - תפוח אדמה + Salad - סלט). הוא מורכב באופן מסורתי מהמרכיבים העיקריים של סלט תפוחי האדמה (פירה מתפוחי אדמה מורתחים, ביצים קשות), ירקות (מלפפון, בצל, גזר) ושינקן מעורבב עם רוטב העשוי מיונז, חומץ אורז וחרדל קראשי.
סלט תפוחי אדמה רוסי

סלט אוליבייה הוא סוג של סלט תפוחי אדמה הנפוץ במטבח הרוסי ונאכל מסורתית בחג הנובי גוד. הסלט כולל בדרך כלל תפוחי אדמה מבושלים, מיונז, ביצים קשות, גזר מבושל ומלפפונים חמוצים (מסורתית מלפפונים במלח ולא בחומץ). במתכונים מסוימים מוסיפים תירס משומר, אפונה, שורש פטרוזיליה מבושל, כרישה מבושלת או אפילו תפוחים. יתר על כן, פטרוזיליה קצוצה משמשת בדרך כלל כקישוט. תיבול הסלט הוא במלח ופלפל שחור בלבד.
ראו גם

סלט ביצים
סלט אוליבייה
הערות שוליים

1 2  "» Potato Salad: History". www.guampedia.com (באנגלית אמריקאית). נבדק ב-6 במרץ 2017. {{cite web}}:  (עזרה), backup
1 2  Olver, Lynne. "The Food Timeline: history notes--salad". The Food Timeline. ארכיון מ-2020-04-08.
↑  "American Potato Salad Recipe". kraftrecipes.com. נבדק ב-6 במרץ 2017. {{cite web}}:  (עזרה)
↑  "South German Potato Salad".
↑  "North German Potato Salad".
1 2  Russo, Susan (10 ביוני 2009). "Rethinking Potato Salad". NPR. {{cite web}}:  (עזרה)
↑  "Sałatka jarzynowa". Kwestia Smaku (בפולנית). 2016-05-23. נבדק ב-2022-12-02.
פוטסרה בסגנון יפני
רויטרס

| --- | --- |


מרכז הנתונים והתקשורת של רויטרס בלונדון
 מייסד:  פאול יוליוס רויטר 
 בעלים:  תומסון רויטרס 
 עורך ראשי:  Alessandra Galloni 
 תאריכי הופעה:  אוקטובר 1851 – הווה (כ־173 שנים) 
 מערכת:  לונדון 
 מדינה:  הממלכה המאוחדת 
 www.reuters.com
 
מטה החברה בקנרי וורף, לונדון
הסמליל הקודם של רויטרס
רויטרס (באנגלית: Reuters) היא סוכנות ידיעות שבסיסה בבריטניה ושלוחותיה פרוסות במקומות שונים ברחבי העולם. זוהי סוכנות הידיעות השנייה בגודלה בעולם (אחרי AP) והגדולה ביותר לפי הכנסות, והיא מספקת ידיעות לרוב אמצעי התקשורת הגדולים, מה שמקנה לה השפעה רבה בתקשורת ועל דעת הקהל בעולם. לפי דו"ח של נציבות אונסק"ו לבעיות תקשורת, לרויטרס מנויים מעל 6,500 עיתונים וכ-400 תחנות רדיו וטלוויזיה ב-153 מדינות. המטה הראשי שלה ממוקם בלונדון, ולסוכנות משרדים גם בישראל, והם ממוקמים בגן הטכנולוגי מלחה בירושלים. החל משנת 2008 היא בבעלות תאגיד Thomson Corporation (אנ').
היסטוריה > המאה ה-19

מייסדה של הסוכנות היה פאול יוליוס רויטר, יהודי ממוצא גרמני שהתנצר והעתיק את מקום מגוריו ללונדון. הסוכנות הוקמה בעקבות התפתחות הטלגרף, רויטר עבד במשרד בהוצאת הספרים בברלין, והיה מעורב בהפצת עלונים רדיקליים בתחילת אביב העמים. פרסומים אלה הסבו תשומת לב רבה לרויטר, אשר ב-1850 פתח שירות חדשות בעיר אאכן בגרמניה, שהשתמש ביוני דואר על מנת להעביר מסרים מבריסל לאאכן.
בשנת 1851 נוסדה חברת רויטרס סמוך לבורסה המלכותית של לונדון, לאחר מעברו של רויטר לבריטניה. בתחילה החברה סיקרה חדשות מסחריות, ושירתה בנקים, ברוקרים וחברות. בשנת 1858 חתמה הסוכנות הסכם עם עיתון ראשון ובו התחייבה לספק לו ידיעות. מאז הלכה וביססה את מעמדה כסוכנות הידיעות השנייה בגודלה בעולם ובעלת ההכנסות הגבוהות ביותר. רויטרס חתמה הסכמים לחלוקת הפעילות עם סוכנויות מתחרות שקמו בגרמניה ובצרפת.
הסוכנות בנתה את המוניטין שלה בכך שהיא הייתה הראשונה שפרסמה ידיעות מחו"ל. כך למשל היא הייתה הראשונה שדיווחה על רצח אברהם לינקולן באירופה, ב-1865. בשנת 1872 התרחבה רויטרס למזרח הרחוק, וב-1874 גם לדרום אמריקה. ההתרחבות התאפשרה בזכות התקדמות הטכנולוגיה והטלגרף. ב-1883 החלה רויטרס להעביר מסרים אלקטרוניים לעיתונים בלונדון.
בשנת 1925 עברה רויטרס, תחילה באופן חלקי ולאחר מכן בצורה מלאה, לבעלות של התאגדות עיתונים בריטיים. מאז 1947 נמנו עם בעליה גם עיתונים מאוסטרליה ומניו זילנד.
היסטוריה > המאה ה-20

בשנת 1923 החלה רויטרס להשתמש ברדיו על מנת להעביר חדשות בעולם, והייתה חלוצה בתחום זה. ב-1925 איגוד העיתונות של בריטניה (PA), רכש את רוב מניות הסוכנות, וכעבור כמה שנים השלים את הרכישה והפך לבעלים היחיד. במהלך מלחמות העולם עיתון הגרדיאן דיווח כי רויטרס "משרתת את האינטרסים הלאומיים בלחץ ממשלת בריטניה. בשנת 1941 רויטרס השתחררה מעול הלחצים על ידי ארגונה מחדש כחברה פרטית". הבעלים החדשים הקימו את קרן רויטרס. באותה שנה מכר PA מחצית מרויטרס לאגודת בעלי העיתונים, והבעלות המשותפת הורחבה ב-1947 לאגודות המייצגות עיתונים יומיים בניו זילנד ובאוסטרליה. עקרונות אמון רויטרס נכתבו באותה עת כדי למנוע פגיעה בעצמאות החברה. בשלב זה כבר הייתה רויטרס לאחת מסוכנויות הידיעות הגדולות ביותר בעולם, שסיפקה טקסט ותמונות לעיתונים, סוכנויות ידיעות אחרות וגופי שידור ברדיו ובטלוויזיה.
בשנת 1984 הונפקו מניות החברה בבורסה לניירות ערך בלונדון ובנאסד"ק, והיא הפכה לחברה ציבורית. בשנים אלו 90% מהכנסותיה של רויטרס הגיעו מתעשיית המידע הפיננסי, באמצעות מסופי מידע להם היו מנויים כ-600,000 איש בחברות פיננסים ובנקים.
בשנת 1987 רכשה את הבעלות בחברת אינסטינט (אנ'), שפיתחה שירות למסחר אלקטרוני במניות, ולא באמצעות ברוקרים. בשנת 2002 רכשה גם את יריבתה, איילנד-ECN, בעסקת מניות בשווי כ-508 מיליון דולר. ב-2008 מכרה את אינסטינט לקבוצת הבנקאות היפנית נמורה.
בשנת 1998 הואשמה רויטרס, בגנבת טכנולוגיות מחשוב מיריבתה האמריקנית, בלומברג. בלומברג הוקמה ב-1981 והתחרתה בהצלחה במסופי המידע של רויטרס. על פי החשד היא שכרה חברה שתגנוב עבורה טכנולוגיות ותוכנות של בלומברג, כדי להוציא גרסה משופרת של המסוף שלה.
היסטוריה > המאה ה-21

במהלך תקופת בועת הדוט-קום עלה מחיר המניה ולאחר מכן נפל בשנת 2001. ב-2002 כתבה בריטניקה כי רוב החדשות בעולם הגיעו משלוש סוכנויות עיקריות: AP, רויטרס וסוכנות הידיעות הצרפתית. בתחילת 2003 החברה נקלעה למשבר כספי חמור והודיעה על פיטורי 3,000 עובדים (כ-20% מכוח העבודה שלה אז), לאחר שדיווחה על הפסד שנתי של 394 מיליון ליש"ט (631 מיליון דולר). בתגובה, צנחו מניותיה ב-14% לשפל של 14 שנה. בשנת 2004 הפסיקה אספקת חדשות בחינם לפורטלי אינטרנט, דוגמת האתר הפיננסי של Yahoo! (Yahoo Finance), שלמעשה החל להתחרות במסופי המידע הפיננסי שלה וסיפק מידע פיננסי בחינם.
במהלך מלחמת לבנון השנייה, פיטרה הסוכנות צלם לבנוני, לאחר שגולשים חשפו כי הוא "הוסיף" עשן מעל בניינים שחיל האוויר הפציץ, בעזרת תוכנה גרפית.
במאי 2007 חברת המחקר הקנדית תומסון קורפוריישן הציעה לרכוש את רויטרס תמורת כ-8 מיליארד ליש"ט (17.5 מיליארד דולר). בפברואר 2008, אישרו הרגולטורים את המיזוג והוא הושלם באפריל 2008.
בשנת 2012, שני צלמי רויטרס הותקפו והופשטו בחברון, בידי חיילי צה"ל.
בתחילת 2015 השיקה את שירות Reuters.TV (אנ'), מיזם המספק תוכני וידאו בהתאמה אישית ומוצע בתשלום בפלטפורמות דיגיטליות.
במאי 2019, שוחררו, אחרי 500 יום בכלא, שני עיתונאי רויטרס שנכלאו במיאנמר, בעקבות דיווחם על דיכוי המיעוט המוסלמי במדינה.
באפריל 2021, הודיעה רויטרס כי תתחיל לגבות כסף עבור גישה לתכנים באתר האינטרנט שלה מהקהל הרחב, באמצעות חומת תשלום, ותשיק גם עיצוב חדש של האתר, המכוון לקהל מקצועני שמחפש פרשנות עסקית ופיננסית. באופן מסורתי, עיקר הכנסות החברה הגיעו מדמי מינוי לשירות החדשות שלה, שרכשו כלי תקשורת ועסקים.
הערות שוליים

1 2 3 4  שאול גינזבורג, היהודי הגרמני שיסד את סוכנות הידיעות הראשונה והגדולה ביותר בעולם, הארץ, 28 ביוני 1938
1 2  תומסון רויטרס, באתר אנציקלופדיה בריטניקה
1 2  רויטרס: תקציר ההיסטוריה, באתר הגרדיאן, ‏4 במאי 2007
↑  היסטוריית החברה, באתר תומסון רויטרס
↑  השנה הקשה של רויטרס, באתר גלובס, 15 בפברואר 1998
↑  אקונומיסט, בלומברג דוחקת רויטרס לפינה, באתר הארץ, 24 בפברואר 2003
↑  רויטרס מוותרת על הטכנולוגיה, באתר גלובס, 13 במרץ 1997
↑  עפרה שלו, אינסטינט, מפעילת מערכת המסחר האלקטרוני הגדולה בעולם, עומדת למכירה תמורת יותר מ-2 מיליארד דולר, באתר TheMarker‏, 18 בנובמבר 2004
↑  מיזוג אינסטינט/רויטרס ואיילנד ייצור רשת מסחר אלקטרונית שתתחרה בנאסד"ק, באתר גלובס, 10 ביוני 2002
↑  קרי א. דולן, ‏מייקל בלומברג לא מוכר, באתר גלובס, 11 בספטמבר 2000
↑  פרשת "רויטרגייט". האם בלומברג תפיל את רויטרס, באתר גלובס, 15 בפברואר 1998
↑  רויטרס תפטר 3,000 עובדים על רקע הפסד שנתי ראשון מאז 1984, באתר הארץ, 18 בפברואר 2003
↑  רויטרס תגביל את אספקת החדשות בחינם לפורטלי אינטרנט, באתר גלובס, 14 באפריל 2004
↑  אסף אוני,הסוכנויות, רויטרס הודתה: צלם "הוסיף" עשן לתצלום מלבנון, באתר הארץ, 6 באוגוסט 2006
↑  תומסון הציעה לרכוש את סוכנות רויטרס, באתר גלובס, 6 במאי 2007
↑  הארץ, תומסון אישרה הדיווחים כי היא מעוניינת ברכישת המתחרה רויטרס, באתר TheMarker‏, 9 במאי 2007
↑  אפרת פרץ-הרפז, ‏הרגולטורים אישרו את מיזוג תומסון עם רויטרס; שווי העסקה: כ-15.2 מיליארד דולר, באתר גלובס, 19 בפברואר 2008
↑  רויטרס, שני צלמי רויטרס הותקפו והופשטו בחברון, באתר הארץ, 14 בדצמבר 2012
↑  מחפשים מודל דיגיטלי המנצח: רויטרס משיקה את Reuters.TV, באתר גלובס, 6 באוקטובר 2014
↑   רויטרס, אחרי 500 יום מאחורי הסורגים: שוחררו עיתונאי רויטרס שנכלאו במיאנמר, באתר הארץ, 7 במאי 2019
↑   ניו יורק טיימס, רויטרס מקימה חומת תשלום: "השינוי הדיגיטלי הגדול ביותר זה עשור", באתר TheMarker‏, 15 באפריל 2021
| --- | --- |
בקרת זהויות :  NLI: 987007267031805171  BnF: cb124608922 (data)  GND: 330055-9  ISNI: 0000 0001 2323 9194  LCCN: n82108903  NDL: 00629457  NKC: kn20020322065  NLA: 35449001  NLG: 224192  SELIBR: 378371  SUDOC: 03378079X  VIAF: 132548028   WorldCat (עם VIAF): 132548028
פרוספר מונטאן

| --- | --- |

 לידה:  14 בנובמבר 1865 קרקסון, צרפת 
 פטירה:  22 באפריל 1948 (בגיל 82) סבר, צרפת 
 פרסים והוקרה:  אביר בלגיון הכבוד 
 
לוח קיר לזכרו
פרוספר מונטאן (בצרפתית: Prosper Montagne; ‏14 בנובמבר 1865 – 22 באפריל 1948) היה שף צרפתי, מחברם של ספרים ומאמרים רבים על אוכל, בישול וגסטרונומיה, שהידוע שבהם הוא לארוס גסטרונומיק.
ביוגרפיה

פרוספר מונטאן נולד וגדל בקרקסון. לאחר שסיים את לימודיו בבית הספר, שאף להיות ארכיטקט, אולם הדבר לא התממש. אביו רכש מלון ב-Quatre Saisons בטולוז ולקח אותו כשף.
הוא למד כשוליה בגראן הוטל בפריז וב-Hotel d'Angleterre בקוטרה (בראשותו של אלפונס מיון), אחרי-כן עבד במספר מסעדות בפריז וסן רמו, כמו גם באוטל דה פארי במונטה קרלו. ב-1900 הוא שב לפריז, שם נהיה שף ב-Pavillon d'Armenonville,‏ Pavillon Ledoyen (לדואיין), ולבסוף בגראן הוטל, שם כיהן עשר שנים. אחרי כן פתח מסעדה משלו, Montagné, שהצליחה מאוד בשנות ה-20 של המאה ה-20, ויצר תבשילים חדשים, אך לבסוף סגר אותה ושימש כיועץ ל- Queen Pédauque וארגן תחרויות ותצוגות גסטרונומיות רבות. במלחמת העולם הראשונה פיקח על המטבחים של מדינות ההסכמה.
הוא כתב ספרי בישול רבים, בכללם (Le grand livre de cuisine אותו החשיב כיצירת המופת שלו), La grande cuisine illustrée ולארוס גסטרונומיק בשיתוף עם פרוספר סאל (Prosper Salles)‏ Bonne chère, pas chère, La cuisine diétique, Les délices de la table, Le livres des cuisines militaires, Mon menu, and Le festin occitan, הוא גם כתב בעיתונים וכתבי עת רבים והיה עורכו של Revue culinaire.
באנציקלופדיה בריטניקה נכתב עליו: 
"אחרי מארי-אנטואן קארם שני האנשים שלהם הייתה ככל הנראה ההשפעה הגדולה ביותר על המטבח הצרפתי, ועל המטבח העולמי בכללותו, היו פרוספר מונטאן ואוגוסט אסקופייה. מונטאן היה אחד מהשפים הצרפתים הגדולים ביותר בכל הזמנים, והבטיח לעצמו מקום בהיסטוריה של הגסטרונומיה בכך שיצר את לארוס גסטרונומיק (1938), האנציקלופדיה הבסיסית של המטבח הצרפתי. עוד בהיותו צעיר... הגיע למסקנה שיש להשיל את כל הקישוטים המוגזמים."
על שמו נקרא מועדון פרוספר מונטאן (Club Prosper Montagne), אגודה של חובבי ומקצועני המטבח הצרפתי, אותה ייסד רנה מוראן.
הוא נבחר לאביר לגיון הכבוד.
עבודותיו

The feast Occitan, Villelongue d'Aude: Atelier du Gue, 1980. (OCLC 20904650)
Larousse Gastronomique, Paris: Larousse, 1938. (OCLC 248141300)
The Treasure of the Mediterranean cuisine, with 70 doctors of France. Paris: Éditions de la Tournelle 1938. (OCLC 18127289)
The delights of the table, or, The Four Seasons Gourmet; Paris: Flammarion 1931. (OCLC 38944023)
The ledger of kitchen, Paris, E. Flammarion 1929. (OCLC 6987071)
Cheap good food without meat, Paris: Pierre Lafitte, 1918. (OCLC 46814054)
הערות שוליים

↑  הערך "פרוספר מונטאן" באנציקלופדיה בריטניקה
↑  אתר מועדון פרוספר מונטאן
| --- | --- |
בקרת זהויות :  NLI: 987007273583005171  BIBSYS: 4065654  BNE: XX1369945  BnF: cb11916586f (data)  CiNii: DA03877711  ISNI: 0000 0001 0916 9214  LCCN: n87909980  Léonore: 268235  NDL: 00450350  NTA: 06904242X  SUDOC: 027035417  Trove: 924693  VIAF: 76320372   WorldCat (עם VIAF): 76320372
תנועת התוכנה החופשית

ריצ'רד סטולמן, מייסד פרויקט גנו והמוסד לתוכנה חופשית
תנועת התוכנה החופשית (באנגלית: The Free Software Movement - FSM) או תנועת תוכנת הקוד הפתוח החופשית (Free and Open Source Software Movement - 'FOSSM) היא תנועה חברתית, שמטרתה הבטחת חירויות עבור משתמשי תוכנה: החופש להריץ תוכנה, ללמוד אותה, לשנות אותה ולהפיץ עותקים שלה בהפצת-המשך.
מקור התנועה בשנות ה-70, בשילוב תרבות ההאקר והאקדמיה, אך קידום של ממש קיבלה כאשר המתכנת היהודי ריצ'רד סטולמן השיק בשנת 1983 את פרויקט גנו. שנתיים לאחר מכן הקים סטולמן את קרן התוכנה החופשית שתהווה ארגון המאגד את התנועה.
פילוסופיה

אבן הפינה בעקרונות התנועה היא קידום שיתוף פעולה בין אנשים באמצעות מחשבים. משמעות הדבר דחיית ה"תוכנה הקניינית", אשר מעצם טיבה שייכת למישהו מגבילה אפשרויות שיתוף פעולה, ותחת זאת, קידום התוכנה החופשית, במטרה לשחרר את כל משתמשי המחשב ברשת. סטולמן מציין כי פעולה זו תקדם את ההתקדמות של הטכנולוגיה, כיוון ש"משמעותה הימנעות מהשכפול הבזבזני של מערכת תכנות. במקום זאת המאמץ יכול לעבור לקידום התוכנה העדכנית ביותר".
חברים במוסד לתוכנה חופשית שהקים סטולמן, מאמינים כי כל המשתמשים בתוכנה כלשהי זכאים לחופשים המנויים במסמך "ההגדרה לתוכנה חופשית", אותו ניסח לראשונה ב-1986. המוסד מחזיק כי חירויות אלה נחוצות ליצירת חברה הגונה, בה משתמשי תוכנה מסייעים זה לזה תוך שמירת בעלות על מחשביהם, וכי זה לא מוסרי לאסור או למנוע מאנשים ליישם חירויות אלה.
בראיון שנתן עבור חוקר האינטרנט יובל דרור, סיכם סטולמן את ההבדלים שבין חברות התוכנה הקניינית לבין המסר של תנועת התוכנה החופשית:
"תוכנה לא חופשית היא מערכת שמונעת ממך לעזור לשכן שלך. מכאן שהיא מרושעת באופן הכי בסיסי. נותנים לכמה אנשים יתרון חומרי על אנשים אחרים ומסבירים להם שהם יכולים להחזיק ביתרון הזה כל עוד הם לא משתפים בו אנשים אחרים. דמיין עולם שבו אם אתה עוזר לשכן שלך, אתה עושה מעשה בלתי חוקי. זה העולם שאותו מנסות ליצור חברות התוכנה. התנועה שלנו אומרת: העבר את התוכנה החופשית לשכן שלך, עזור לו - אסור לאף אחד למנוע ממך לעזור לשכן שלך. אנחנו לא אומרים שאתה חייב לשתף את השכן שלך בתוכנה שלך, אתה לא חייב לתת לו עותק - אבל אתה יכול אם אתה רוצה"
אף על פי שסטולמן התבטא מספר פעמים נגד התוכנה הקניינית כ"מרושעת", המוסד לתוכנה חופשית מכיר בכך שיש משתמשים ומתכנתים התומכים בתנועת התוכנה החופשית ואינם פוסלים כול מאפיין בתוכנה הקניינית כלא מוסרי. גם לפי סטולמן, יתרונות התוכנה הקניינית בנוחות השימוש הטכנית בהן וברווח הכלכלי שהיא מניבה לעסקים.
לפי ג'ואל ווסט מאוניברסיטת סן חוזה, "כיוון ששינוי חברתי יכול להתרחש כתוצר נלווה בלתי מתכונן של שינוי טכנולוגי, לעיתים קרובות תומכי הטכנולוגיות החדשות מקדמים אותן כאמצעים לשינוי חברתי חיובי." אמירה זו מתמצתת רבות מהבסיס הרעיוני שביסוד התנועה לתוכנה חופשית. אם שינוי חברתי יכול להיות תוצאה של התקדמות טכנולוגית, כיצד זה מוסרי למנוע זאת מאנשים? באמצעות השימוש במחשב לדוגמה יש לאדם אפשרויות מגוונות בהרבה לגשת למידע מאשר לפניו, ואסור שטכנולוגיה זו תהיה חופש מותנה, בחזקת פריווילגיה סלקטיבית. התנועה מכוונת לכול הפחות לעורר מודעות לרעיונות אלה.
פעילות > כתיבה והפצת תוכנה חופשית

ליבת העבודה של תנועת התוכנה החופשית בפיתוח תוכנה. גם בעת הפיתוח, התנועה נמנעת משימוש בתוכנה קניינית. לפי סטולמן, "הדבר היחיד בתחום התוכנה שיותר גרוע מעותק לא מורשה של תוכנה קניינית, זה עותק מורשה תוכנה קניינית, כיוון שזה עושה אותו נזק לקהילת המשתמשים, אך בנוסף יוזם המפלצת מפיק רווח מזה."